

**RREGULLORE E PUNËS E KOMISIONIT TË PËRHERSHËM PËR EVALUIM**

Prishtinë,

2020

**Rregullore e punës e Komisionit të Përhershëm për Evaluim**

**Neni 1**

Komisioni për Evaluim (në vazhdim Komisioni) do ta bazojë punën e tij në Ligjin për Arsimin e Lartë të Republikës së Kosovës dhe në Statutin e Kolegjit “Globus”, në pajtim me procesin e Bolonjës.

**Neni 2**

Puna e Komisionit përgjithësisht nuk është publike, në mënyrë që Komisioni të mos jetë i ndikuar nga jashtë. Sidoqoftë, Komisioni është i obliguar t’i raportojë rregullisht KMSH të Kolegjit “Globus” për aktivitetet e veta.

**Neni 3**

Komisioni vendos për të gjitha procedurat e vetëvlerësimit dhe të vlerësimit të të gjitha aspekteve të aktiviteteve të Kolegjit “Globus”, përfshirë edhe vlerësimin e cilësisë.

**Neni 4**

Rektori i Kolegjit “Globus” është përgjegjës për t’i thirrur mbledhjet e Komisionit.

Megjithatë, kryetari i Komisionit duhet t’i thërrasë mbledhjet e Komisionit në rastet kur Senati kërkon nga ai një gjë të tillë. Mbledhjet duhet të thirren jo më vonë se 40 ditë pasi të merret kërkesa më shkrim nga KMSH.

**Neni 5**

Kërkesa me shkrim për mbledhje të Komisionit, bashkë me pikat për t’u diskutuar duhet t’u dërgohet anëtarëve të Komisionit së paku 7 ditë para mbledhjes. Dokumentet shtesë për çështjet që duhet të diskutohen, duhet të dërgohen jo më pak se 5 ditë para mbledhjes.

**Neni 6**

Në fillim të çdo mbledhjeje, kryesuesi i Komisionit duhet të kërkojë konfirmimin e procesverbalit nga mbledhja paraprake dhe të raportojë për ekzekutimin (zbatimin) e vendimeve nga mbledhja paraprake.

**Neni 7**

Puna e Komisionit udhëhiqet nga kryetari i Komisionit, apo në rastet kur ai nuk është i pranishëm, udhëhiqet nga një anëtar i Komisionit, i autorizuar paraprakisht dhe qartë nga kryetari i Komisionit.

**Neni 8**

Komisioni përbëhet nga 5 anëtarë të përhershëm. Dy (2) anëtarë emërohen nga rektori, dy (2) nga Senati dhe një (1) nga studentët. Mandati i anëtarëve të Komisionit mund të përtërihet.

**Neni 9**

Mandati i anëtarëve të Komisionit është 3 vjet, përveç përfaqësuesit të zgjedhur nga studentët që ka mandat njëvjeçar, që mund të përtërihet.

**Neni 10**

Komisioni mund të marrë vendime nëse në mbledhje janë të pranishëm më shumë se gjysma e anëtarëve të Komisionit. Kryetari i Komisionit, apo personi i autorizuar nga ai, në fillim të mbledhjes duhet të konfirmojë nëse ka kuorum të mjaftueshëm për të marrë vendime.

**Neni 11**

Kryetari i Komisionit duhet të përpilojë listën e detajuar të pjesëmarrjes në mbledhje të anëtarëve të Komisionit.

**Neni 12**

Kryetari i Komisionit apo personi i autorizuar nga ai mund ta përfundojë mbledhjen nëse nuk ka kuorum apo për ndonjë arsye tjetër të pranueshme. Në një rast të tillë, ai duhet ta caktojë datën dhe kohën e saktë të mbajtjes së mbledhjes së ardhshme.

**Neni 13**

Komisioni merr vendime më shumicën e votave të anëtarëve të pranishëm.

Është detyrë e kryetarit ta informojë Senatin për rezultatet e votimeve .

**Neni 14**

Procedura e votimit është përgjithësisht e hapur, mirëpo Komisioni ka të drejtë të vendosë për votim të fshehtë. Në një rast të tillë pyetja që hidhet në votim, duhet të jetë e qartë për Po ose JO.

**Neni 15**

Komisioni duhet ta bëjë procesverbalin e secilit takim dhe në të duhet të figurojë qartë koha, vendi dhe data e mbajtjes së takimit, emrat e anëtarëve pjesëmarrës dhe të atyre që kanë munguar, si dhe emrat e personave të tjerë të ftuar për të marrë pjesë në takim.

Procesverbalin duhet ta nënshkruajë kryetari i Komisionit apo personi i autorizuar nga ai, si dhe procesmbajtësi. Kopjet e procesverbalit, duhet t’i dërgohen rektorit të Kolegjit “Globus” dhe KMSH të Kolegjit “Globus”, jo më larg se pesë ditë pas mbledhjes.

**Neni 16**

Është detyrë e zyrës së rektorit që të arkivojë procesverbalet në mënyrën e duhur.

**Neni 17**

Të gjitha ndryshimet e këtyre procedurave mund të merren nga procedurat e përcaktuara nga KMSH.

**Neni 18**

Kjo procedurë do të implementohet që nga dita e miratimit nga KMSH i Kolegjit “Globus”.

Prishtinë, Kryetari i KMSH-së

Dt. 15.09.2020 Prof.dr.Nazmi MUSTAFA